CELEX: 32020D0534
Language: fi
Date: 2020-04-16 00:00:00
Title: Komission täytäntöönpanopäätös (EU) 2020/534, annettu 16 päivänä huhtikuuta 2020, nykyisten eurooppalaisten osaamisverkostojen jäsenyyttä koskevien hakemusten käsittelyn keskeyttämisestä (ETA:n kannalta merkityksellinen teksti)

17.4.2020   
               
               
                  FI
               
               
                  Euroopan unionin virallinen lehti
               
               
                  L 119/18
               
            
         KOMISSION TÄYTÄNTÖÖNPANOPÄÄTÖS (EU) 2020/534,
         annettu 16 päivänä huhtikuuta 2020,
         nykyisten eurooppalaisten osaamisverkostojen jäsenyyttä koskevien hakemusten käsittelyn keskeyttämisestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon potilaiden oikeuksien soveltamisesta rajatylittävässä terveydenhuollossa 9 päivänä maaliskuuta 2011 annetun Euroopan parlamentin ja neuvoston direktiivin 2011/24/EU (1) ja erityisesti sen 12 artiklan 4 kohdan b ja c alakohdan,
         sekä katsoo seuraavaa:
         
                     (1)
                  
                  
                     Komission täytäntöönpanopäätöksessä 2014/287/EU (2) vahvistetaan perusteet eurooppalaisten osaamisverkostojen, jäljempänä ’verkostojen’, ja niiden jäsenten perustamista ja arvioimista sekä tällaisten verkostojen perustamista ja arvioimista koskevan tiedon ja asiantuntemuksen vaihdon helpottamista varten. Mainitun päätöksen 6 artiklassa jäsenvaltioita pyydetään perustamaan jäsenvaltioiden johtoryhmä, joka päättää verkostoja koskevien ehdotusten sekä verkostojen jäsenten hyväksymisestä ja verkoston toiminnan lopettamisesta. Jäsenvaltiot ovat perustaneet jäsenvaltioiden johtoryhmän, joka perustamisensa jälkeen on hyväksynyt 23 eurooppalaista verkostoa joulukuussa 2016 ja yhden helmikuussa 2017. Kaikki verkostot aloittivat toimintansa vuonna 2017.
                  
               
                     (2)
                  
                  
                     Täytäntöönpanopäätöstä 2014/287/EU (3) muutettiin komission täytäntöönpanopäätöksellä (EU) 2019/1269, jolla otettiin muun muassa käyttöön kunkin yksittäisen verkoston johtoryhmän käsite sekä määräajat, joiden kuluessa näiden johtoryhmien on annettava lausuntoluonnoksensa ja lopullinen lausuntonsa jäsenyyshakemuksista.
                  
               
                     (3)
                  
                  
                     Täytäntöönpanopäätöksen 2014/287/EU 8 artiklassa vahvistetaan tätä varten menettely, jota sovelletaan nykyisiin verkostoihin liittymistä koskeviin hakemuksiin, mukaan lukien erityiset määräajat, joita verkostojen johtoryhmien ja hakijoina olevien terveydenhuollon tarjoajien on noudatettava.
                  
               
                     (4)
                  
                  
                     Nykyisten verkostojen jäsenyyttä koskeva ehdotuspyyntö avattiin vuonna 2019, ja saatujen hakemusten arviointi on käynnissä.
                  
               
                     (5)
                  
                  
                     Covid-19-pandemian puhkeamisen vuoksi unionissa toimivat terveydenhuollon tarjoajat ja terveydenhuollon ammattilaiset keskittyvät täysipainoisesti meneillään olevan kansanterveyskriisin hoitamiseen. Komissio sai tämän tietoonsa useilta eri verkostojen johtoryhmiltä saamistaan pyynnöistä, joiden mukaan johtoryhmät ja hakijat eivät näiden poikkeuksellisten olosuhteiden vuoksi pysty noudattamaan täytäntöönpanopäätöksen 2014/287/EU 8 artiklassa säädettyjä määräaikoja.
                  
               
                     (6)
                  
                  
                     Jotta arviointimenettelyä voitaisiin jatkaa asianmukaisesti, kun kansanterveydellisestä hätätilasta johtuvia poikkeuksellisia olosuhteita ei enää ole, 31 päivänä maaliskuuta 2020 vireillä olleiden olemassa olevien verkostojen jäsenyyttä koskevien hakemusten käsittely olisi keskeytettävä 1 päivän huhtikuuta 2020 ja 31 päivän elokuuta 2020 väliseksi ajaksi. Täyden avoimuuden varmistamiseksi komission yksiköiden olisi ilmoitettava keskeyttämisestä ja sen syistä kaikille verkostojen johtoryhmille, hakijoille ja jäsenvaltioille.
                  
               
                     (7)
                  
                  
                     Jotta voidaan poistaa pandemian aikana vireillä oleviin hakemuksiin liittyvä epävarmuus, tämän päätöksen olisi tultava voimaan seuraavana päivänä sen jälkeen, kun se on julkaistu.
                  
               
                     (8)
                  
                  
                     Oikeusvarmuuden vuoksi sitä olisi sovellettava takautuvasti 1 päivästä huhtikuuta 2020.
                  
               
                     (9)
                  
                  
                     Tässä päätöksessä säädetty toimenpide on direktiivin 2011/24/EU 16 artiklalla perustetun komitean lausunnon mukainen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Nykyisten eurooppalaisten osaamisverkostojen jäsenhakemusten, jotka olivat vireillä 31 päivänä maaliskuuta 2020, käsittely keskeytetään 1 päivän huhtikuuta 2020 ja 31 päivän elokuuta 2020 väliseksi ajaksi.
         
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä huhtikuuta 2020.
         
         
            Tehty Brysselissä 16 päivänä huhtikuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 88, 4.4.2011, s. 45.
         
            (2)  Komission täytäntöönpanopäätös 2014/287/EU, annettu 10 päivänä maaliskuuta 2014, eurooppalaisten osaamisverkostojen ja niiden jäsenten perustamista ja arvioimista sekä tällaisten verkostojen perustamista ja arvioimista koskevan tiedon ja asiantuntemuksen vaihdon helpottamista koskevista perusteista (EUVL L 147, 17.5.2014, s. 79).
         
            (3)  Komission täytäntöönpanopäätös (EU) 2019/1269, annettu 26 päivänä heinäkuuta 2019, eurooppalaisten osaamisverkostojen ja niiden jäsenten perustamista ja arvioimista sekä tällaisten verkostojen perustamista ja arvioimista koskevan tiedon ja asiantuntemuksen vaihdon helpottamista koskevista perusteista annetun täytäntöönpanopäätöksen 2014/287/EU muuttamisesta (EUVL L 200, 29.7.2019, s. 35).